paragraph_text: Ova vrsta meduze koja nosi mnogo drugih pučkih naziva (npr. pučinska mjesečina) naširoko je distribuirana u svim toplim i umjereno toplim vodama svjetskih oceana uključujući Sredozemno more, Crveno more i Atlantski ocean. Može se pronaći i u Tihom oceanu, a viđena je u toplim vodama nedaleko od Havaja, južne Kalifornije i Meksika, ali i ostalim pacifičkim lokacijama. To je tipična odobalna, pučinska vrsta, premda ponekad može biti nanesena blizu obale, a može biti i naplavljena na plažama u velikom broju. Boja joj se razlikuje širom svijeta, a osim ružičaste ili ružičasto-ljubičaste, ponekad je u nijansama zlatnožute do brončane.